Etüülatsetaat
Etüülatsetaat, süstemaatilise nime järgi etüületanaat (tihti lühendiga EtOAc või EA), on orgaaniline ühend keemilise valemiga CH3-COO-CH2-CH3. Etüülatsetaat on tuleohtlik puuviljalõhnaline ja värvitu vedelik, sageli kasutatakse seda kemikaali näiteks liimide, värvide, küünelakieemaldite, sigarettide, kofeiinivaba tee ja kohvi tootmisel. Kokku toodeti Jaapanis, Põhja-Ameerikas ja Euroopas 1985. aastal umbes 400 000 tonni. 2004. aastal toodeti maailmas hinnanguliselt 1 300 000 tonni etüülatsetaati.